Tulla Elieson
Store norske leksikon,Kunst og estetikk,Glass og keramikk,Glass og keramikk – utøvere
Tulla Elieson er en norsk keramiker. Hun har helt siden 1970-årene satt preg på det keramiske miljøet, og hennes arbeider er innkjøpt i inn- og utland. I 2018 fikk Elieson Kunsthåndverkprisen for verket Reisegods 1–4.
Bakgrunn Tulla Elieson er født og oppvokst i Kristiansand. Hun studerte først ved Bath Academy of Art i England, der hun studerte keramikk i perioden fra 1970 til 1974, før hun gikk et år på SHKS i Oslo for å bli kjent med norsk, keramisk terminologi. Etterpå tok hun ettårig pedagogisk utdannelse.Etter utenlandsstudier opplevde hun det som vanskelig å komme inn i fagmiljøet, men så traff hun ektemannen Terje Resell og etablerte keramikkverksted i en nedlagt folkehøyskole i Fredrikstad 1977. Der laget hun bruksting som tekanner og boller. Stil Tulla Eliesons kunstnerskap har røtter i kunsthåndverket. Samtidig er arbeidene knyttet til billedkunstens uttrykksform. Kun materialet, i dette tilfelle leire og glasur, er historisk definert som kunsthåndverkerens. I stedet for å kalle seg keramiker, ønsker hun å presentere seg som en kunstner som lager keramiske bilder. Kunstnerisk virksomhet  Fra 1983 har Elieson arbeidet med å lage bruksgjenstander bygget opp av flater. En boks i denne teknikken førte i 1984 til arbeidsstipend. I 1986 ble hun også innkjøpt av Kunstindustrimuseet i Oslo. De kommende årene arbeidet Elieson videre med flateformene. Etter hvert fikk flatene små detaljer, som skjell og båtformer. I april 1987 utstilte hun den nye serien Albueskjell på Kunstnerforbundet. Arbeider som Lengsel i mars var inspirert av barndommen og sommeridyllen på Brekkestø. Utstillingen ble en suksess og solgte meget godt. Ved overgangen til 1990-tallet fortsatte Elieson å eksperimentere med store, forhåndsinnfargede flater. Hun utviklet seriene Konvoluttarbeidene og Putene, der flatene ble formet rundt oppblåste plastputer. Etter at leiren tørket, kunne flatene bære seg selv. Mens hun jobbet som lærer på Kunstskolen i Kabelvåg i 1994, laget hun den figurative serien Dagbok fra Lofoten, inspirert av naturens fjellformasjoner og himmelhvelvingen. Omkring år 2000 etablerte Tulla Elieson kontakt med Fredrikstad-bedriften Norsk Teknisk Porselen (NTP), som produserer isolatorer i porselen til høyspenningssystemer. Til en utstilling på Galleri F 15 i Moss fikk hun bruke NTPs lokaler og produksjonsutstyr. Tilgangen på store mengder industriprodukter førte til at hennes arbeider fikk en monumental karakter. Temaet for utstillingen var vann. Det førte til installasjonen Mose med 7 000 stjerneformede, ekstruderte rør over 2,5 meter ganger 2,5 meter. Det var første gang hun laget et slik stort, flatt arbeid. Etter et halvt års eksperimentering ved NTP oppdaget hun bedriftens muligheter til å produsere store flater i ett stykke. I 2001 flyttet hun verkstedet på Vaterland i Fredrikstad til NTPs fabrikkslokaler. I 2014–2015 var Elieson ansvarlig for vandreutstillingen «Transformator», der inviterte keramikere kunne bruke NTPs fasiliteter til nye arbeider. I 2018 deltok hun på Norske Kunsthåndverkeres årsutstilling med Reisegods 1–4. Det består av fire porselensplater som tok utgangspunkt i morens liv. For det utstilte arbeidet ble hun fra Bildende Kunstnernes Hjelpefond tildelt Kunsthåndverkprisen 2018. Inspirasjonskilder Inspirasjonen til de tidlige arbeidene fikk Elieson fra oppveksten på Sørlandet og svabergene med de skiftende fargene og overflatene. En av Stephen Hawkings bøker påvirket senere tankene rundt kosmos, likeså et stjernekart som ble gitt som gave av en venninne. Hennes sammenligninger mellom kosmos og menneskekroppen har ført til en rekke keramiske verk av eksistensiell karakter. Mange elementer er hentet fra den egne kroppen. Etter perioden med kosmos begynte hun å utforske det selvopplevde. Det er tydelig i serien Skriftarbeider som startet i 2013. Utmerkelser Under den 52. internasjonale keramikkbiennalen i Faenza 2001 ble Elieson tildelt sølvmedalje for verket Associations from a Marsh.Hun er representert i en rekke nasjonale og internasjonale offentlige og private samlinger, som Nasjonalmuseet, Permanenten, Sørlandets Kunstmuseum og Nordenfjeldske Kunstindustrimuseum. Utstillinger  Galleri Semmingsen, Oslo, 2017 Kunstnerforbundet, Oslo 2002 Nordenfjeldske kunstindustrimuseum, 1996 Galleri Norske Kunsthåndverkere, Bergen, 1984 The 4th world ceramic biennale, Korea, 2007 «Norwegische Keramik», Galleri Handverk, München, Tyskland, 2002 Izmir State Gallery, Tyrkia, 1999 National Museum of Ceramic Art, Baltimore, USA, 1992 Les mer i Store norske leksikon keramikk kunsthåndverk Eksterne lenker Tulla Elieson Litteratur Kvasbø, Torbjørn og Jorunn Veiteberg (ed.) (1999). Norwegian Contemporary Ceramics, Arti et Amicitiae